Putinin lähipiiriin kuuluvan Sergei Markovin mukaan Venäjä neuvoo Suomea jättämään Nato-jäsenyyden väliin. Hänen mukaansa Suomen Nato-jäsenyys heikentäisi Euroopan turvallisuutta. Markovin mukaan Venäjä ei uhkaa Suomea.

Venäjän presidentin Vladimir Putinin henkilökohtainen lähettiläs Sergei Markov varoittaa Suomea liittymästä sotilasliitto Natoon, kertoo sanomalehti Hufvudstadsbladet. Lehden haastattelussa Markov myös syyttää Suomea russofobiasta eli venäläisvastaisuudesta.

Suomalaisen lehdistön jutut eivät kiinnosta minua enää. Aivan kuten minua ei kiinnosta kuunnella, mitä alkoholistit puhuvat bussissa. Sergei Markov

Markov arvioi, että Suomen Nato-jäsenyys heikentäisi Euroopan turvallisuutta. Hänen mukaansa Venäjä ei uhkaa Suomea.

– Jos Suomi aikoo liittyä Natoon, niin teidän kannattaa ensin harkita. Haluatteko olla mukana aloittamassa kolmatta maailmansotaa?, Markov kysyy.

– Antisemitismi aloitti toisen maailmansodan. Russofobia voi aloittaa kolmannen. Suomi on yksi russofobisimmista maista Ruotsin ja Baltian maiden jälkeen, hän jatkaa.

Markovin mielestä Eurooppa näkee venäläiset nykyään samalla tavalla kuin juutalaiset nähtiin aiemmin. Hänen mukaansa russofobia ilmenee muun muassa ilkeänä valehteluna Ukrainan tilanteesta.

Haluatteko olla mukana aloittamassa kolmatta maailmansotaa? Sergei Markov

Venäjän ja Suomen viralliset suhteet ovat Markovin mukaan ongelmattomat, mutta venäläisvastaisuus ilmenee hänen mielestään Suomen eliitin ja tiedotusvälineiden puheissa ja kirjoittelussa.

– Suomessa minua huolestuttaa eniten hirveä russofobia, jota tulvii teidän mediastanne. Olen lopettanut suomalaisen lehdistön juttujen käännösten lukemisen, koska ne eivät kiinnosta minua enää. Aivan kuten minua ei kiinnosta kuunnella, mitä alkoholistit puhuvat bussissa, Markov toteaa.